[{"text_idx": "#000002", "text": "\u201c[\u2014]Kas sina pead end loominguliseks inimeseks?\u201d\u201c[\u2014]Olen just viimastel aastatel mo\u0303elnud palju sellele, kui loov matemaatika tegelikult on ja kuidas loomingulisus ka minus avaldub. Tunnen, et loovus on ha\u0308sti tihedalt seotud loogilise mo\u0303tlemisega ja usun, et need kaks ka\u0308ivad ka\u0308sika\u0308es. Kui ma omal ajal matemaatikat o\u0303ppima la\u0308ksin, poleks ma aga kuidagi arvanud, et loovus ja matemaatika kokku ka\u0308ivad.\u201d"}, {"text_idx": "#000003", "text": "Matemaatikadoktorant ja kolme va\u0308ikese lapse ema Britt Kalam (31) u\u0308tleb, et matemaatika on va\u0308gagi loov ala. See on ko\u0303ikjal meie u\u0308mber \u2013 looduse mustrites, muusikas, kunstis, ka tema lemmikehitises Sagrada Fami\u0301lia kirikus Barcelonas. Ta on vo\u0303tnud oma su\u0308dameasjaks matemaatika edendamise ja populariseerimise Eestis, et seda paremini mo\u0303istetaks, viies la\u0308bi lapsevanematele kursusi, luues po\u0303nevaid ma\u0308nge ning juhendades lasteaias matemaatika huviringi. Ehk ma\u0308ngides targaks, nagu tema loodud \u201cMamamaatika\u201d slogan u\u0308tleb."}, {"text_idx": "#000004", "text": "Minuni jo\u0303udis vihje sellisest Instagrami kontost nagu \u201eMamamaatika\u201c ja nii, kui olin samanimelist kodulehte la\u0308hemalt uurinud, teadsin, et vo\u0303tan selle loojaga u\u0308hendust. Matemaatikadoktorant, kes la\u0308heneb matemaatikale ma\u0308nguliselt ja loovalt \u2013 kui po\u0303nev! Vo\u0303tsingi Brittiga u\u0308hendust ja ra\u0308a\u0308kisime mitu tundi matemaatikast, loovusest ja ideedest. Ma ei ole kunagi kogenud, et keegi ra\u0308a\u0308giks nii hingestatult ja po\u0303nevalt matemaatikast! Britt on ja\u0308rjekordne hea na\u0308ide sellest, kuidas enda u\u0308hel alal u\u0308lesto\u0308o\u0308tamine ja pidev juurdeo\u0303ppimine, sekka julgelt unistamine ja tegutsemine, viib uue ja po\u0303neva loomiseni. Ta on to\u0308o\u0308tanud koolis ja u\u0308likoolis, praktiseerinud o\u0303pilaste ja\u0308releaitamist ning vedanud erinevaid haridusprojekte. Praegu on ta oma kolme va\u0308ikese lapse ko\u0303rvalt pu\u0308hendunud lasteaialaste ja nende vanemate o\u0303petamisele."}, {"text_idx": "#000005", "text": "Ro\u0303o\u0303mustan, kui saan aidata.Kurvastan, kui asjad ei la\u0308he nii, nagu ma va\u0308ga lootsin, et la\u0308hevad (Aga taastun sellest u\u0308ldiselt kiiresti ja leian lahendused!).A\u0308rritun, kui kohtan ebao\u0303iglust."}, {"text_idx": "#000006", "text": "Matemaatika ja loovus justkui ei ka\u0308iks esmapilgul kokku. Sina aga oled asunud po\u0303nevat matemaatikamaailma la\u0308bi loovate ma\u0308ngude ka teistele tutvustama. Seda selleks, et lastele tunduks matemaatika huvitav juba va\u0308ga varajases eas. Millal sa mo\u0303tlesid, et teeks o\u0303ige oma kodulehe ja Instagrami konto, et seal ma\u0308nge, nippe ja trikke jagada?"}, {"text_idx": "#000007", "text": "Matemaatika on mul hinges ja tahaksin seda edendada, populariseerida ning arvamust matemaatikast muuta. Seitse-kaheksa aastat tagasi la\u0308ksin sellise entusiasmiga u\u0308likooli to\u0308o\u0308le ning see ko\u0303ik oli va\u0308ga po\u0303nev. Hakkasime kohe koos haridusministeeriumi ja u\u0308he ettevo\u0303ttega tegelema po\u0303neva statistikaprogrammiga, et reformida ja teha arusaadavamaks statistikao\u0303pet koolides. See oli va\u0308ga a\u0308ge projekt, kuid seal to\u0308o\u0308tamise ajal sain ka aru, et hariduses millegi muutmine on tohutult poliitiline ja poliitika ei ole koht, kuhu ma hetkel minna tahaksin. Seeto\u0303ttu tegelen matemaatikaga praegu laste ko\u0303rvalt hobikorras \u2013 to\u0308o\u0308tan lasteaias matemaatika huviringi juhendajana, viin la\u0308bi mo\u0303ningasi kursusi ja tutvustan Instagramis lapsevanematele matemaatikateemalisi ma\u0308nge. Saan no\u0303nda oma mo\u0303tted ja ideed kokku koondada ja neid ka teistele jagada. See ko\u0303ik on kasvanud mu enda lastest, kellelt olen saanud palju ideid. U\u0308htlasi olen inspireeritud Reggio Emilia la\u0308henemisest, mille keskmes on laps kui leidlik ja vo\u0303imekas o\u0303ppija. See on sarnane Montessori pedagoogikale, kuid ei ole nii tuntud. Po\u0303himo\u0303tteliselt vo\u0303iksid lapsevanemad lahti lasta mentaliteedist, et nemad teavad ko\u0303ike ja lapsed ei tea midagi."}, {"text_idx": "#000008", "text": "Ehk siis tuleks lapsi kuulata ja rohkem nende soovidega arvestada?"}, {"text_idx": "#000009", "text": "Just! Reggio Emilia pedagoogika ja\u0308rgi oleks hea lapsed panna o\u0303petaja rolli ehk nemad valivad, millal ja kus nad o\u0303pivad. Last ei tohiks o\u0303ppima sundida, na\u0308iteks laua taha arvutama panna, sest kui laps teeb seda ainult sellepa\u0308rast, et vanemat o\u0303nnelikuks teha, siis vo\u0303ib tema enda huvi ta\u0308ielikult kaduda. Kaasates lapsi pa\u0308riselus ka\u0308igult numbritemaailma, on o\u0303pe palju to\u0303husam. Olen ka koolitustel ja eraviisiliselt lapsevanematele ro\u0303hutanud, et kuulake ja ja\u0308lgige oma lapsi. Vaadake, kuidas nemad jo\u0303uavad lahendusteni, sest tihti on seal po\u0303nevaid mo\u0303tteka\u0308ike. Pu\u0308u\u0308an na\u0308idata, kuidas matemaatika on ko\u0303ikjal meie u\u0308mber. Kuidas me na\u0308eme looduses mustreid, arve ja nende kordumist. Ka ko\u0303ik valemid on tulnud loodusseadustest. Kodus u\u0308mberringi vaadates on pistikupesad ringikujulised ja seal u\u0308mber on nelinurkne u\u0308mbris. Nii teeme vahet, mis on ruut ja ristku\u0308lik, et nelinurkseid asju on tegelikult palju. Lasteaia huviringis o\u0303petame ka juba na\u0308iteks fraktaleid (mitteta\u0308isarvulise dimensionaalsusega geomeetriline kujund \u2013 toim), kuid va\u0308ga u\u0308ldisel ja lihtsustatud kujul. Arvan, et lastele tuleks ka keerulisi mo\u0303isteid seletada, sest teadusuuringud va\u0308idavad, et kui lastel on juba varajases eas mingisugune kokkupuude keerulise kontseptsiooni vo\u0303i so\u0303naga, siis neil on sellest tulevikus kergem aru saada. Lapsevanematel ei tasu karta, et laps ei saa aru. Tegelikult on nad palju nutikamad, kui arvata oskame."}, {"text_idx": "#000010", "text": "Mainisid, et muudatuste tegemine haridussu\u0308steemis on keeruline, misto\u0303ttu asusid o\u0303petama lasteaialapsi ja ajama ko\u0303rvalt veel ta\u0308iesti oma asja. Mida sa hariduses muudaksid, kui see sinu vo\u0303imuses oleks?"}, {"text_idx": "#000011", "text": "Ma arvan, et mina ise pean mingil hetkel muutuma. Tundub, et olen liiga emotsionaalselt valdkonnaga seotud ja vo\u0303tan ko\u0303ike liialt hinge. Haridusprojekte vedades kogesin, milline peavalu on rahastuste saamine ja kui palju oli poliitikaga kemplemist \u2013 u\u0308heso\u0303naga tohutu bu\u0308rokraatia! Ega selle vastu saagi, pean lihtsalt ise pisut tuimemaks muutuma. Usun, et tegelikult tuleks matemaatikaharidust ja -eksameid reformida ning muuta need kaasaegsemaks. Matemaatikao\u0303ppele vo\u0303iks tegelikult la\u0308heneda pisut teisiti ja palju loovamalt ning tuua ka sinna sisse probleemipo\u0303hist- ja avastuso\u0303pet. Na\u0308iteks o\u0303petatakse fu\u0308u\u0308sikat ja matemaatikat va\u0308ga eraldiseisvalt, keemiast ra\u0308a\u0308kimata. Tegelikult on need samad asjad, lihtsalt abstraktsetele su\u0308mbolitele on antud konkreetne ta\u0308hendus. Matemaatika vo\u0303iks olla sisse po\u0303imitud ka teistesse o\u0303ppeainetesse, nagu looduso\u0303petus ja kirjandus. Rohkem vo\u0303iks ra\u0308a\u0308kida sellest, kuidas matemaatika seal ja u\u0308ldse igal pool avaldub. Matemaatika tekstu\u0308lesannete puhul on ju ko\u0303ige olulisem tekstist arusaamine, millele aitab kaasa ainult lugemine. Matemaatika on tegelikult u\u0308ldse ha\u0308sti loov ala. Nii palju po\u0303nevaid mustreid, nii palju kunsti on matemaatikaga tehtud. Muusika on puhas matemaatika. Minu u\u0308ks lemmikehitisi Sagrada Fami\u0301lia kirik Barcelonas on samuti ta\u0308is matemaatikat, aga samas on see ka kunst. Seal on palju loodusmotiive, teomotiiv, kuldlo\u0303iked \u2013 va\u0308ga matemaatiliselt ehitatud hoone."}, {"text_idx": "#000012", "text": "Kas sa avastasid juba kooli ajal, et matemaatika on ko\u0303ikjal meie u\u0308mber ja pidasid seda ma\u0308nguliseks vo\u0303i tuli see ikkagi ajaga \u2013 kui olid juba piisavalt selles vallas tegutsenud ja alusteadmised endale ta\u0308ielikult selgeks teinud?"}, {"text_idx": "#000013", "text": "La\u0308ksin pa\u0308rast keskkooli matemaatikat o\u0303ppima, sest see tundus mulle po\u0303nev. U\u0308tlen ausalt, et bakalaureuses mul veel maailmapilti ei tekkinud, aga selline suurem taipamine tekkis magistrio\u0303ppes, kui ma Saksamaal u\u0308hes suveu\u0308likoolis ka\u0308isin. Seal oli palju tiime, ko\u0303ik eririikidest, ja meil tuli tegeleda probleemikeskse la\u0308henemisega. Pidime va\u0308lja to\u0308o\u0308tama va\u0308hiravimudeli, kuigi me ei teadnud midagi meditsiinist ega organismi toimimisest. Tegime siis va\u0308ga lihtsustatud kujul matemaatilised mudelid, na\u0308iteks veresoone mudeldamiseks kasutasime matemaatilist jo\u0303emudelit. Matemaatikutena u\u0308ldiselt teemegi mudeleid ja pu\u0308u\u0308ame leida lahendusi igasugustele maailma probleemidele, to\u0303lkides need ko\u0303igepealt matemaatika keelde ning pa\u0308rast erinevate tehete ja protseduuride tegemist ja\u0308lle tagasi inimkeelde."}, {"text_idx": "#000014", "text": "Millest ko\u0303neleb Britti doktorito\u0308o\u0308?Lu\u0308hidalt o\u0308eldes tegeleb ta matemaatilise analu\u0308u\u0308si teooriaga. Pikemalt vastab ta aga nii:\u201cKunagi olid olemas ainult ta\u0308isarvud. Kuivo\u0303rd maailm arenes ja tekkis vajadus kirjeldada ka ta\u0308isarvude vahele ja\u0308a\u0308vaid suurusi, mo\u0303eldi va\u0308lja murdarvud. Kui ta\u0308isarvuline astendamine (na\u0308iteks arvu ruutu vo\u0303tmine) sai selgeks, vo\u0303eti ette murdarvuline astendamine (na\u0308iteks ruutjuur). Nii on paljude algselt ta\u0308isarvudega kirjeldatavate mo\u0303istete juurest liigutud samade mo\u0303istete murrulise kirjeldamise juurde. Ta\u0308napa\u0308eval ra\u0308a\u0308gitakse ka murrulistest ruumimo\u0303o\u0303tmetest (fraktalid). Aga mina uurin hoopis, kuidas ka\u0308ituvad murruline tuletise vo\u0303tmine ja integreerimine. On ju needki mo\u0303isted, mida u\u0308ldiselt oleme harjunud ka\u0308sitlema ta\u0308isarvude vo\u0303tmes (vo\u0303tma u\u0308he tuletise vo\u0303i kaks tuletist, aga mitte na\u0308iteks 1,5).\u201d"}, {"text_idx": "#000015", "text": "Kuidas sulle tundub, kas koolides pu\u0308u\u0308takse praegu matemaatikale rohkem ma\u0308ngulisemalt ja loovamalt la\u0308heneda?"}, {"text_idx": "#000016", "text": "Trend on ku\u0308ll selline, aga seda pigem lasteaias ja algkoolis. Po\u0303hikoolis ja gu\u0308mnaasiumis o\u0303petatakse matemaatikat veidi kuivalt ja mitte eriti loovalt, inspireerivalt. Aga eks seal ma\u0308ngib suurt rolli ajafaktor ja muidugi ka etteantud tihe o\u0303ppekava. O\u0303petajate po\u0303himure on, et lapsed ei saa eksamiks materjali selgeks. Muudetud on visuaalset sisu, kuid pa\u0308rissisu on peaaegu ta\u0308pselt sama nagu oli ku\u0308mme aastat tagasi."}, {"text_idx": "#000017", "text": "Kui nu\u0308u\u0308d tulla tagasi su praeguste tegemiste juurde, siis kuidas ikkagi su\u0308ndis \u201cMamamaatika\u201d?"}, {"text_idx": "#000018", "text": "Mul on oma privaatne Instagrami leht, kus jagan igasuguseid ma\u0308nge, mida koos lastega ma\u0308ngime. Hakkasin sinna pea igapa\u0308evaselt postitama mo\u0303ni aasta tagasi, kui kolisime kuueks kuuks seoses abikaasa doktorio\u0303pingutega Barcelonasse. Mu tuttavate seas on aga u\u0308llatavalt palju lasteaiao\u0303petajaid ja pisikeste laste vanemaid, kellest paljud kirjutasid mulle, et nii a\u0308gedad ideed ja kas ka nemad vo\u0303ivad ka neid ideid kasutada. Siis tekkiski idee, et kuna ma ei taha oma isiklikku Instagrami kontot avalikuks teha, teen hoopis eraldi konto matemaatika ja ma\u0308ngude jaoks. Mul on lapsest saati olnud selline sisemine soov aidata ja o\u0303petada. Silmad la\u0308hevad kohe sa\u0308rama, kui keegi minult no\u0303u ja abi ku\u0308sib!"}, {"text_idx": "#000019", "text": "Brittil on kolm last vanuses neli, kaks ja u\u0308ks."}, {"text_idx": "#000020", "text": "Seda on nii tore kuulda! Sul on ka samanimeline koduleht, mille alt pakud kursusi lasteaialaste vanematele, et nad oskaksid paremini oma lapsi o\u0303petada. Kuidas sa selle kodulehe ja kursused kokku panid \u2013 kas vo\u0303tsid eeskujuks sarnased leheku\u0308ljed, o\u0303ppisid veel midagi juurde?"}, {"text_idx": "#000021", "text": "Vaatasin ku\u0308ll mingisuguseid va\u0308lismaiseid lehti, kus propageeritakse probleemipo\u0303hist o\u0303pet, aga see ei ole massiline. On u\u0308ksiku\u0308ritajad, nagu mina! (Naerab.) Uurisin erinevaid metoodikaid, nagu Montessori pedagoogika ja Reggio Emilia. Olen ka va\u0308ga palju erinevat kirjandust la\u0308bi to\u0308o\u0308tanud ja vo\u0303imalusel alati teaduspo\u0303hiseid kirjutisi uurinud. U\u0308ldiselt pu\u0308u\u0308an aga palju ja\u0308lgida ka enda lapsi, nende huvisid ja ku\u0308simusi. Koduleht ja kursused mo\u0303lkusid mul mo\u0303ttes tegelikult pikka aega, kuid pidevalt oli palju tegemist ja nii ei jo\u0303udnud ma teostuseni pa\u0308ris pikka aega. U\u0308hel hetkel siiski otsustasin, et vo\u0303tan selle asja ka\u0308tte ja nii ma selle a\u0308ra tegin. Mulle meeldis selle tegemise juures ko\u0303ige rohkem see, et sisu sain ju luua lastega tegelemise ko\u0303rvalt \u2013 nendega ma\u0308ngides ja neile oma o\u0303pimomendiga ma\u0308nge tutvustades."}, {"text_idx": "#000022", "text": "O\u0303petad matemaatikat la\u0308bi ma\u0308ngu ja ma\u0308ngimise ning mo\u0303tled need ma\u0308ngud ise va\u0308lja. Saad muidugi palju ideid oma lastelt, aga kuidas sa veel uutele ideedele tuled?"}, {"text_idx": "#000023", "text": "Tihti tuleb ennast veidi harida, et lastele aus, o\u0303ige ja arusaadav vastus anda, ja nii tuleb appi internet. Olen va\u0308ga kehv magaja ja o\u0303htuti olen kimpus rahutute jalgadega. Paljude asjade proovimise ja\u0308rel tundub, et ko\u0303ige paremini aitab selle vastu telefonis skrollimine. Nii siis kogungi o\u0303htuti ideid, et saaks mo\u0303tted mujale, na\u0308iteks Pinterestist. Vo\u0303tan mingi matemaatilise kontseptsiooni ning mo\u0303tlen ja guugeldan, mis sellega teha vo\u0303iks nii, et lapsed ka aru saaksid. Ja muidugi ja\u0308lgin oma lapsi. Kui nad millegi taha takerduvad, siis mo\u0303tlen lahendusi ja kui tekib ku\u0308simusi, siis alati otsime neile ka vastused, isegi kui koheselt seda teha ei saa ja ku\u0308simusele vastuse saamiseks on vaja pikemalt uurida. Ideed, mida jagan, on enamasti su\u0308ndinud ikkagi koosto\u0308o\u0308s oma lastega ja ka abikaasa on olnud mulle igati toeks ning pakkunud va\u0308lja erinevaid mo\u0303tteid, mis minul endal ka uusi ideid tekitavad."}, {"text_idx": "#000024", "text": "Britti abikaasa Kristjan on fu\u0308u\u0308sikadoktor, kes on o\u0308elnud, et ta ei olnud tu\u0308u\u0308piline teadlane, kes va\u0308iksest peale olu\u0308mpiaadidel ka\u0308is, vaid oli pigem keskmine o\u0303pilane."}, {"text_idx": "#000025", "text": "Kuidas sa ennast inimesena kirjeldaksid \u2013 kas seisad kahe jalaga maa peal vo\u0303i ho\u0303ljud pilvedes ka?"}, {"text_idx": "#000026", "text": "Olen keeruline isiksus \u2013 seisan kahe jalaga maa peal, aga olen ka tohutu unistaja! Saan muidugi aru, millised on praegused vo\u0303imalused, aga samas unistan va\u0308ga suurelt. Ja neid unistusi, mis mul on, neid ma ei ja\u0308ta. Olen ma\u0308rganud, et mida suuremalt olen unistanud, seda rohkem on ka juhtunud. See on muidugi selline julge va\u0308ide ja vo\u0303ib tekkida eksiarvamus, et muudkui unista ja siis tuleb. Tegelikult olen unistuste nimel tohutult to\u0308o\u0308d teinud. Aga kui palju unistada ja vaeva na\u0308ha, siis tihtipeale ikkagi juhtuvad head asjad. Pu\u0308u\u0308an oma elu elada nii, et kunagi kauges tulevikus ei peaks kahetsema tehtut vo\u0303i tegemataja\u0308tmisi. Pu\u0308u\u0308an ka end palju mugavustsoonist va\u0308lja viia, sest see viib edasi."}, {"text_idx": "#000027", "text": "Kui palju sa endas kahtled?"}, {"text_idx": "#000028", "text": "Vahel ikka mo\u0303tlen, et ah, kas ma ikka pidin nii tegema vo\u0303i kas ikka la\u0308ks mingi asi o\u0303igesti. Lastekasvatamise osas kahtlen ja mo\u0303tisklen ilmselt iga teine hetk."}, {"text_idx": "#000029", "text": "Olen aru saanud, et loovuse avaldumiseks mingis valdkonnas on vaja seal piisavalt kaua tegutseda, pidevalt juurde o\u0303ppida ja kasutada varasemaid kogemusi, et na\u0308ha laiemat pilti ja luua siis olemasolevale juurde va\u0308a\u0308rtust. Sina oled just seda teinud, kuid alati ei pruugi inimene ise seda loovuseks pidada. Kas sina pead end loominguliseks inimeseks?"}, {"text_idx": "#000030", "text": "Olen mo\u0303elnud selle sama asja peale, et inimesed ei saa tihti aru, kui loovad nad on. Tegelikult oleme ju ko\u0303ik loovad ja ko\u0303ik uued ideed on su\u0308ndinud kellegi loovast mo\u0303tlemisest. Isegi koodikirjutamine, mis on va\u0308ga matemaatiline ja tehniline asi, vajab loovust ja loomingulist la\u0308henemist. Olen just viimastel aastatel mo\u0303elnud palju sellele, kui loov matemaatika tegelikult on ja kuidas loomingulisus ka minus avaldub. Tunnen, et loovus on ha\u0308sti tihedalt seotud loogilise mo\u0303tlemisega ja usun, et need kaks ka\u0308ivad ka\u0308sika\u0308es. Kui ma aga omal ajal matemaatikat o\u0303ppima la\u0308ksin, poleks ma kuidagi arvanud, et loovus ja matemaatika kokku ka\u0308ivad."}, {"text_idx": "#000031", "text": "Miks sa just viimastel aastatel sellele palju mo\u0303elnud oled?"}, {"text_idx": "#000032", "text": "Olen kuulanud va\u0308ga palju TED Talke. Na\u0308iteks ko\u0303netas mind u\u0308ks ko\u0303ne sellest, kuidas oleme koolidest kehalise tegevuse ja loovuse va\u0308lja visanud ning keskendume ainult faktide o\u0303ppimisele. Viimane on muidugi a\u0308a\u0308retult vajalik tegevus, kuna ta\u0308nu faktidele saab u\u0308les ehitada uusi ideid ja kontseptsioone. Ku\u0308ll aga vo\u0303iks loova tegevuse osakaal koolides olla omajagu suurem kui see praegu on. Ka minu fu\u0308u\u0308sikust abikaasa on mind kuidagi selleni suunanud, et tegelikult on reaalained loovusega seotud."}, {"text_idx": "#000033", "text": "Loovus on meis ko\u0303igis olemas, aga kas me ko\u0303ik oleme vo\u0303imelised ka matemaatika selgeks saama vo\u0303i on selleks vaja mingeid eeldusi ja lahtisemat pead? On meil ju reaalid ja humanitaarid, ko\u0303vad ja pehmed teadused."}, {"text_idx": "#000034", "text": "Kusjuures, na\u0308en kurbusega sellist suhtumist, et \u201cna\u0308ed, minu laps loeb hommikust o\u0303htuni, temast tuleb ku\u0308ll humanitaar\u201d. Nagu ma enne mainisin, siis lugemine aitab ka paremini matemaatika tekstu\u0308lesandeid mo\u0303ista. Minu abikaasa puhul arvati samuti, et ta la\u0308heb kindlasti kirjandust o\u0303ppima, aga la\u0308ks hoopis fu\u0308u\u0308sikat, sest soovis o\u0303ppida midagi, mis talle nii selge ei olnud. Mo\u0303nel vo\u0303ib-olla on to\u0303esti lahtisem pea, aga et mo\u0303ni laps ei saa matemaatikat selgeks, sellega ma ku\u0308ll no\u0303us ei ole. Ko\u0303ik saavad matemaatikaga hakkama. Teinekord vo\u0303ib-olla tuleb lihtsalt sellele teise nurga alt la\u0308heneda ja rohkem selgitada. Usun, et mida mitmeku\u0308lgsem on laps, seda rikkam ta teadmiste poolest on ja seda rohkem avaldub temas ka loovust. Ta na\u0308eb erinevate valdkondade vahel kiiremini ja rohkem seoseid. Kui ka laps kohe matemaatika vastu erilist huvi ei tunne, siis see ei ta\u0308henda, et tulevikus ei vo\u0303iks temast matemaatikut saada. Iga laps su\u0308nnib siia ilma tohutu teadmistejanuga, tuleb lihtsalt aidata tal leida see, mis teda huvitab. Ja see ei ta\u0308henda, et ta selle juurde ja\u0308a\u0308ma peaks. Huvid vahelduvad ja vahel vo\u0303ib inimene tagasi jo\u0303uda selleni, mis teda va\u0308iksemana huvitas."}, {"text_idx": "#000035", "text": "Kui sa ei oleks matemaatik, siis kes sa oleksid?"}, {"text_idx": "#000036", "text": "Kui ma peaksin otsast alustama, siis koreograaf vo\u0303iks ku\u0308ll minust saada! Olin kunagi vo\u0303istlustantsus Eesti tasemel tipus ja tants on minuga kuidagi ja\u0308a\u0308nud. O\u0303htuti panen klapid pa\u0308he ja tantsin pimedas toas. See on minu salahobi! (Naerab.) Mul on peas tohutupalju tantsuetendusi. Lastega tantsime ka pa\u0308ris palju ja kuulame tihti muusikat."}, {"text_idx": "#000037", "text": "Britt elab koos perega Tartu ku\u0308lje all Vasulas, kus neil on oma talumaja ja aed, u\u0308mber mets ja po\u0303llud. Aias to\u0308o\u0308tamine on u\u0308ks tema hobidest, mis on ka lastele pisikuna ku\u0308lge ja\u0308a\u0308nud. Kui ta kuskil midagi a\u0308gedat na\u0308eb, tahab ta ise proovida kohe seda ja\u0308rele teha. Tihti meisterdabki ta igasuguseid asju, na\u0308iteks o\u0303mbleb, heegeldab, tikib. Koos abikaasaga on nad teinud lastele ma\u0308nguko\u0308o\u0308ke ja -maju ning ma\u0308nguasju. Kuna enamasti teeb Britt to\u0308o\u0308d mo\u0303eldes ja istudes, siis vahepeal millegi meisterdamine vo\u0303i peenarde kallal nokitsemine on heaks vahelduseks. Britt ka\u0308is ko\u0303ik 12 aastat Pa\u0308rnu Koidula gu\u0308mnaasiumis, sealt liikus edasi Tartu u\u0308likooli matemaatika erialale ning lo\u0303petas sel erialal bakalaureuse, magistri ja hetkel omandab doktorikraadi. Ta on saanud U\u0308lo Kaasiku ma\u0308lestusfondi stipendiumi panuse eest eesti oskuskeele arengusse matemaatika ja arvutiteaduste alal ning valdkondade saavutuste populariseerimise eest eesti keeles. Kuigi Britti peres on lemmikuks kass, on tema lemmikloom hoopis siil. Isegi nii lemmik, et kui ta oma kaasaga abiellus, sidusid nad so\u0303rmused pehme ma\u0308ngusiili kaela!"}, {"text_idx": "#000039", "text": "Please connect an instagram account from the dashboard."}, {"text_idx": "#000040", "text": "Share your thoughts Tu\u0308hista vastus"}, {"text_idx": "#000041", "text": "Salvesta minu nimi, e-posti- ja veebiaadress sellesse veebilehitsejasse ja\u0308rgmiste kommentaaride jaoks."}, {"text_idx": "#000043", "text": "Loovgraafi veebilehe sisu on autorio\u0303igusega kaitstud. Veebilehel avaldatud artikleid ja fotosid tohib kasutada vaid Loovgraafi no\u0303usolekul korrektselt viidates."}]